## Les Arts oferix en ‘streaming’ la seua doble producció de ‘L’heure espagnole’ i ‘Gianni Schicchi’ a través d’OperaVision

*** La gravació d’estes dos òperes en les seues funcions en Les Arts es podrà visualitzar de manera gratuïta a partir del divendres 13 de juny
* L’enginy de Ravel i l’humor negre de Puccini es donen cita en este divertit muntatge amb firma de Moshe Leiser i Patrice Caurier**

El Palau de les Arts Reina Sofia oferix a partir d’este divendres, 13 de juny, l’*streaming* gratuït del seu exitós doble programa amb *L’heure espagnol*e, de Maurice Ravel, i *Gianni Schicchi*, de Giacomo Puccini, a través del portal [OperaVision](https://operavision.eu/).

L’enginy de Maurice Ravel i l’humor negre de Giacomo Puccini prometen una vetlada de riures i diversió de la mà de la batuta experta de Michele Spotti, dos mestres de la direcció escènica com Patrice Caurier i Moshe Leiser i un repartiment amb destacats noms com Eve-Maud Hubeaux, Ambrogio Maestri, Marina Monzó i Iván Ayón Rivas.

OperaVision és una plataforma de *streaming* d’òpera totalment gratuïta, que té el suport del programa Europa Creativa de la Unió Europea, en el qual l’espectador pot gaudir en temps real de la programació dels principals teatres d’òpera europeus, amb una gran varietat d’espectacles que inclou òpera, opereta, teatre musical, dansa, ballet i concerts.

Després de l’èxit d’altres espectacles lírics com *Madama Butterfly, Cendrillon* o l’espectacle liricovisual *Artifacts Assembly*, Les Arts proposa un dels grans èxits de la temporada 2024-2025, que el teatre valencià ha realitzat en coproducció amb el Teatro de la Maestranza de Sevilla.

**OperaVision**

OperaVision és una plataforma de *streaming* gratuïta gestionada per Opera Europa i que rep el suport del programa de finançament Europa Creativa de la Unió Europea. Entre 2025 i 2028, el suport d’Europa Creativa permetrà a Opera Europa promoure i formar artistes emergents en òpera i dansa.

Opera Europa Next Generation oferirà visibilitat i oportunitats de desenrotllament professional a més de 560 artistes emergents -en persona i en línia, fins i tot a través d’OperaVision- gràcies als esforços d’un consorci de 44 companyies d’òpera i organitzacions especialitzades en la promoció de nous talents en 17 països europeus.

Fecha: 12/06/2025